Istirohat bog‘lari va yashil zonalarni tashkil etish metodologiyasi to‘g‘risidagi nizomni tasdiqlash haqida

2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Faol tadbirkorlik, innovatsion g‘oyalar va texnologiyalarni qo‘llab-quvvatlash yili”da amalga oshirishga oid davlat Dasturini bajarish, shuningdek, istirohat bog‘larini tashkil etish va ulardan foydalanishda davlat-xususiy sheriklikni joriy etish hisobidan investitsiyalarni jalb qilish orqali ularning faoliyatini takomillashtirish maqsadida Vazirlar Mahkamasi qaror qiladi:
 1. Istirohat bog‘lari va yashil zonalarni tashkil etish metodologiyasi to‘g‘risidagi nizom ilovaga muvofiq tasdiqlansin.
 2. Qoraqalpog‘iston Respublikasai Vazirlar Kengashi, viloyatlar va Toshkent shahar hokimliklari O‘zbekiston Respublikasi Madaniyat vazirligi bilan birgalikda 2018 — 2020-yillarda davlat-xususiy sheriklik mexanizmlarini qo‘llagan holda istirohat bog‘larini tashkil etish va ulardan foydalanish bo‘yicha hududiy dasturlarni ikki oy muddatda ishlab chiqsin hamda tasdiqlasin.
 3. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, O‘zbekiston Respublikasi Qurilish vaziri A.X. To‘xtayev va Madaniyat vaziri B.S. Sayfullayev zimmasiga yuklansin.
 1.Ushbu Nizom davlat-xususiy sheriklik mexanizmlarini qo‘llagan holda istirohat bog‘lari va yashil zonalarni tashkil etish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 istirohat bog‘i (bog‘lari) — aholining dam olishi uchun foydalaniladigan, yashil ekinlar bilan qoplangan, muayyan hajmli-makon kompozitsiyasida tashkil etilgan va o‘z funksiyalariga, aholi punktlarining rejalashtirish tuzilmasida joylashuvi, shuningdek, tabiiy sharoitlarga ko‘ra tasniflanadigan landshaft arxitektura obyektlari;
 yashil zonalar — aholi punktlarining rekreatsion maqsaddagi hududlari (shaharsozlik elementlari), shuningdek, yashil ekinlar bilan qoplangan va tabiatni muhofaza qilish funksiyalarini bajaradigan hamda aholining dam olishi uchun foydalaniladigan ularga tutash hududlar;
 davlat-xususiy sheriklik — o‘zaro manfaatli sharoitlarda ijtimoiy ahamiyatga ega vazifalarni hal etish, xususiy investitsiyalarni jalb qilish, resurslarni birlashtirish va istirohat bog‘larini tashkil etish hamda ulardan foydalanish sohasida amalga oshiriladigan tavakkalchiliklarni taqsimlash maqsadida tuman (shahar) hokimligi bilan kelishgan holda ma’lum muddatga yuridik rasmiylashtirilgan davlat sherigi va xususiy sherikning o‘zaro manfaatli hamkorligi;
 davlat sherigi — tumanlar (shaharlar) madaniyat bo‘limlariga biriktirilgan istirohat bog‘lari uchun — Qoraqalpog‘iston Respublikasi Madaniyat vazirligi, viloyatlar madaniyat boshqarmalari va Toshkent shahar madaniyat bosh boshqarmasi yoki mahalliy davlat hokimiyati organlari ta’sischilari hisoblangan istirohat bog‘lari uchun — tumanlar (shaharlar) hokimliklari;
 xususiy sherik — davlat sherigi bilan davlat-xususiy sheriklik to‘g‘risida shartnoma (konsession bitim) tuzgan yuridik shaxs;
 tanlov komissiyasi — tanlov tartib-taomillarini amalga oshirish, jumladan da’vogarlarning arizalarini baholash va taqqoslash, shuningdek, tanlov g‘olibini aniqlash uchun tuman (shahar) hokimining qarori bilan tashkil etiladigan kollegial organ;
 konsessiya (konsession bitim) — ma’lum muddatga tuzilgan shartnoma bo‘lib, unga ko‘ra davlat xorijiy investorga (konsessionerga) qurilish uchun yer uchastkalariga, rekonstruksiya qilish uchun bino va inshootlarga egalik qilish (tasarruf etish huquqisiz) va ulardan foydalanish, shuningdek, istirohat bog‘larini jihozlash huquqlarini beradi, konsession faoliyat natijasida konsessioner oladigan mahsulot va daromadlar konsession bitimda belgilangan hajmlar va shartlar asosida uning mulki hisoblanadi.
 3. Istirohat bog‘lari aholi punktlarining hududlarini obod qilishni rivojlantirishni rejalashtirish bo‘yicha quyidagi hujjatlar (keyingi o‘rinlarda shaharsozlik hujjati deb ataladi) asosida tashkil etiladi:
 aholi punktlarining bosh rejalari;
 batafsil rejalashtirish loyihalari.
 4. Shaharsozlik hujjati mavjud bo‘lmaganda, yer uchastkalarini tanlash, yer uchastkalarini tanlash va ajratish bo‘yicha materiallarni kelishish qonun hujjatlarida belgilangan tartibda amalga oshiriladi.
 5. Istirohat bog‘lari aholi punktlarida, odatda, obodonlashtirilmagan bo‘sh turgan hududlarda, ular mavjud bo‘lmaganda esa — bog‘-park yoki o‘rmon uchastkalari hududida joylashtiriladi.
 Quyidagilar istirohat bog‘larini tashkil etishga qo‘yiladigan asosiy talablar hisoblanadi:
 yuqori texnologik, zamonaviy asbob-uskunalar, texnologiyalar va attraksionlar bilan jihozlanganlik;
 landshaft dizaynining zamonaviy namunalarini qo‘llash;
 favvoralarni, shu jumladan, kartografik favvoralarni qurish;
 velosiped yo‘lakchalari, bolalar attraksionlari va oilaviy dam olish uchun boshqa obyektlarni o‘z ichiga olgan oilaviy zonalarni obodonlashtirish;
 aholi barcha qatlamlarining madaniy-dam olish xizmatlaridan foydalanishi.
 6. Istirohat bog‘lari quyidagi mezonlar bo‘yicha tasniflanadi:
 a) aholi punktlari hududida joylashuvi bo‘yicha:
 umumshahar (markaziy);
 tuman (turar joy hududlarida);
 b) geografik joylashuv bo‘yicha:
 shahar istirohat bog‘lari;
 shahardan tashqari istirohat bog‘lari;
 qishloq istirohat bog‘lari (shahar tipidagi posyolkalarda, qishloqlar va ovullarda);
 v) hajmi bo‘yicha:
 1 — 3 gektar maydonga ega III tip;
 4 — 7 gektar maydonga ega II tip;
 8 va undan ortiq gektar maydonga ega I tip;
 g) funksional yo‘nalishi bo‘yicha:
 ko‘p tarmoqli;
 ixtisoslashtirilgan (sport, bolalar, sayr qilish uchun mo‘ljallangan, ko‘rgazma-istirohat bog‘lari, memorial, ilmiy-ma’rifiy, etnografik, botanika va zoologiya bog‘lari, bog‘-park san’ati istirohat bog‘lari-yodgorliklari, sanatoriy-kurort istirohat bog‘lari (kurort shaharlarda):
 d) tabiiy va landshaft-genetik xususiyatlari bo‘yicha:
 tog‘oldi;
 qirg‘oqbo‘yi (daryolar qirg‘oqlari va qiyaliklarida);
 o‘rmon bog‘lari;
 gidrobog‘lar (suv tizimlari asosida tashkil etiladi);
 maysazor bog‘lar (ochiq maysazorlar kengliklari asosida tashkil etiladi).
 7. Barcha yosh guruhlaridagi aholining foydalanishini ta’minlash maqsadida ommaviy dam olish uchun mo‘ljallangan ko‘p tarmoqli istirohat bog‘lari bir tekis joylashtiriladi.
 Yirik shaharlardagi epiziotik tashrif buyuriladigan istirohat bog‘larida bilim orttirish yoki ko‘ngilochar dam olish turlari uchun (ko‘rgazma-istirohat bog‘lari, etnografiya, botanika va zoologiya bog‘lari) transportdan foydalanish imkoniyatlari mavjud bo‘lishi kerak.
 8. Istirohat bog‘lari hududlarida:
 oilaviy dam olish obyektlari (bolalar kafelari, o‘yin xonalari va bolalar uchun katta yoshlilar nazorati ostida o‘tkaziladigan maxsus dasturlar taklif etiladigan hamda ota-onalarga bu vaqtda dam olish imkoniyati beriladigan boshqa obyektlar);
 yozgi teatrlar;
 xoreografiya va musiqa jamoalari hamda guruhlarining chiqishlari tashkil etiladigan sahnalar;
 lektoriylar;
 o‘qish zallari va kutubxonalar;
 attraksionlar;
 raqs zallari va maydonchalari;
 tirlar;
 bolalar shaharchalari;
 sport maydonchalari;
 alohida favvoralar yoki favvoralar kompleksi;
 umumiy ovqatlanish va savdo punktlari;
 chang‘i uchish joylari (qish davrida foydalaniladigan);
 suv sport turlari bilan shug‘ullanish va cho‘milish uchun suv inshootlari;
 yugurish va sayr qilish yo‘laklari;
 kichik hajmdagi arxitektura shakllari;
 yodgorliklar, haykallar, byustlar va san’atning boshqa asarlari;
 ko‘chma sirk maydonchalari;
 shaharlar va ayrim tarixiy obyektlarning mini-maketlari;
 jonli burchaklar;
 ijodiy havaskorlik bilan shug‘ullanish binolari;
 foto va videostudiyalar;
 kompyuter o‘yinlari binolari;
 internet-kafe;
 qayiq stansiyalari (katta suv havzalari mavjud bo‘lsa);
 tibbiyot punktlari;
 turli sport va madaniy inventarlarni ijaraga berish bazalari.
 Istirohat bog‘lari hududida, odatda, shaharsozlik normalari va qoidalariga muvofiq velosiped yo‘laklari tashkil etiladi. Ushbu hududlarda ko‘rgazmalar, bayram tadbirlari (sport tadbirlari, xalq sayillari va boshqa tadbirlar) o‘tkazilishi mumkin. Shahardagi istirohat bog‘lari tarixiy ahamiyatga ega bo‘lishi va bog‘-park san’atining obyektlari-yodgorliklari hisoblanishi mumkin.
 Istirohat bog‘larining hududlari faol dam olish zonalari va tinch zonalarga ajratiladi.
 Tinch zonalar tarkibiga quyidagilar kiradi:
 o‘qish zallari va kutubxonalar;
 shaxmat, shashka, domino, loto o‘yinlari uchun sport maydonchalari;
 yugurish va sayr qilish yo‘lakchalari hamda tashrif buyuruvchilar tinchligini buzmaydigan boshqa elementlar. 
 Faol dam olish zonasiga quyidagilar kiradi:
 yozgi teatrlar;
 lektoriylar;
 attraksionlar;
 raqs zallari va maydonchalari;
 tirlar;
 bolalar shaharchalari;
 sport maydonchalari;
 umumiy ovqatlanish va savdo punktlari;
 chang‘i uchish joylari (qish davrida foydalaniladigan);
 suv sport turlari bilan shug‘ullanish va cho‘milish uchun suv inshootlari;
 ko‘chma sirk maydonchalari;
 jonli burchaklar;
 ijodiy havaskorlik bilan shug‘ullanish binolari;
 foto va videostudiyalar;
 kompyuter o‘yinlari binolari;
 internet-kafe;
 qayiq stansiyalari (katta suv havzalari mavjud bo‘lsa);
 tibbiyot punktlari;
 turli sport va madaniy inventarlarni ijaraga berish bazalari.
 9. Eng yirik, yirik va katta shaharlarda, kichik shahar va qishloq aholi punktlari — tuman markazlarida, qishloqlararo zonalar va qisqa muddatli dam olish maskanlarida hajmlari shaharsozlik normalari va qoidalariga muvofiq belgilanadigan bolalar maxsus istirohat bog‘lari (sport, ko‘rgazma, zoologiya va boshqa bog‘lar) tashkil etilishi mumkin.
 10. Istirohat bog‘lari va bog‘larni joylashtirishda mavjud ekinlar va hovuzlar bo‘lgan uchastkalarni imkon qadar saqlab qolish zarur.
 11. Istirohat bog‘larida jamoat transportidan foydalanish vaqti (transportni kutish vaqtini hisobga olmaganda) 20 daqiqadan oshmasligi kerak. 
 12. Istirohat bog‘i hududida bir vaqtning o‘zida tashrif buradiganlarning hisoblab chiqilgan soni gektariga 100 kishidan oshmasligi zarur. 
 13. Hayvonot bog‘larini rekreatsion ahamiyatga ega zonalar tarkibida joylashtirishni nazarda tutish lozim. Hayvonot bog‘ining chegarasidan turar joy va ijtimoiy binolargacha bo‘lgan masofa mahalliy sanitariya-epidemiologiya xizmati organlari bilan kelishilgan holda, ammo muayyan bir joyda esadigan shamol hisobga olinib (shamolga ro‘para tomonga va shamolga teskari tomonda ikki marta oshirilgan) kamida 500 metr qilib belgilanadi.
 14. Dam olish, turizm, jismoniy tarbiya va sport bilan shug‘ullanish uchun mo‘ljallangan yashil zonalar tarkibiga quyidagi hududlar kiritiladi:
 shahar o‘rmonlari;
 xiyobonlar;
 istirohat bog‘lari;
 shahar bog‘lari;
 piyoda yurish uchun mo‘ljallangan xiyobonlar.
 15. Aholi punktlarining yashil zonalari shahardan tashqari hududlarning tuzilish-rejalashtirish yechimi bilan bog‘liq holda tashkil etiladi.
 Yashil zonalar bevosita shaharga yaqin va shahar tashqarisidagi zonalar tarkibida joylashtirilishi mumkin.
 16. Aholining yashil zonalarda joylashgan qisqa muddatli ommaviy dam olish obyektlarigacha bo‘lgan masofa (rekreatsion yo‘nalishdagi) jamoat transportidan foydalanish hisobga olingan holda, odatda bir yarim soatni tashkil etishi zarur. 
 17. Aholi punktlarining mavjud va loyiha chegaralari doirasida yashil zonalarda tabiatni muhofaza qilish, ilmiy, tarixiy-madaniy, estetik, rekreatsion, sog‘lomlashtirish va boshqa alohida ahamiyatga ega yer uchastkalarini o‘z ichiga olgan qo‘riqlanadigan tabiiy hududlar zonalari ajratiladi.
 18. Yashil zonalar hududlari va qo‘riqlanadigan tabiiy hududlarda rekreatsion yo‘nalishdagi obyektlardan foydalanish bilan bevosita bog‘liq bo‘lmagan faoliyat ko‘rsatayotgan sanoat, kommunal-omborxona va boshqa obyektlarni kengaytirish hamda yangilarini qurishga yo‘l qo‘yilmaydi.
 19. Yashil zonalar doirasida shahar atrofidagi xo‘jalik va qishloq xo‘jaligiga xizmat ko‘rsatuvchi binolar hamda inshootlarni joylashtirishga ruxsat etiladi. 
 20. Zonalar sun’iy ko‘kalamzorlashtirish va tabiiy landshaftni saqlash orqali shakllantiriladi.
 21. Yashil zonalarda ekologik va rekreatsion funksiyalarni bajarishga salbiy ta’sir ko‘rsatadigan xo‘jalik faoliyati taqiqlanadi.
 22. Istirohat bog‘larini tashkil etish va ulardan foydalanishda davlat-xususiy sheriklikning maqsadlari quyidagilar hisoblanadi:
 istirohat bog‘larini tashkil etish, rekonstruksiya, modernizatsiya qilish, ularga xizmat ko‘rsatish yoki ulardan foydalanishda xorijiy investitsiyalarni jalb qilish hisobidan iste’molchilarga ko‘rsatiladigan xizmatlarni yaxshilash hamda ulardan foydalanish imkoniyatini oshirish;
 istirohat bog‘i mulkidan foydalanish samaradorligini ta’minlash.
 23. Davlat-xususiy sheriklik quyidagi shakllarda amalga oshiriladi:
 faoliyat ko‘rsatayotgan istirohat bog‘lari hududlaridagi yer uchastkalarini ushbu Nizomning 8-bandida qayd etilgan obyektlarni qurish uchun ijaraga berish;
 istirohat bog‘i bino va inshootlarini ijara shartnomasiga muvofiq taqsimlanadigan daromadni olish uchun rekonstruksiya qilish hamda keyinchalik foydalanish maqsadida ijaraga berish;
 yer uchastkasi, bino yoki inshootni konsession bitim asosida xorijiy xususiy sherikka qurish, rekonstruksiya qilish hamda jihozlash uchun qonun hujjatlarida belgilangan tartibda ajratish.
 24. Tarkibiga O‘zbekiston Respublikasi Madaniyat vazirligi, Iqtisodiy taraqqiyot va kambag‘allikni qisqartirish vazirligi, Moliya vazirligi, Qurilish vazirligi, Davlat soliq qo‘mitasi huzuridagi Kadastr agentligining hududiy organlari (yoki vakolatlar ular tomonidan tuman (shahar) bo‘g‘inlariga chegaralanadi), shuningdek, mahalliy davlat hokimiyati organlari vakillari kiradigan tanlov komissiyasi kamida ikki ishtirokchidan ariza tushganda tanlov o‘tkazadi.
 25. Tanlov komissiyasi tomonidan xususiy sherikning arizasini ko‘rib chiqish uchun qonun hujjatlarida belgilangan bazaviy hisoblash miqdorining 0,25 miqdorida yig‘im undiriladi hamda davlat sherigining maxsus bank hisob raqamiga o‘tkaziladi. 
 26. Davlat sherigi yoki xususiy sherik tomonidan davlat-xususiy sheriklik loyihasining taklif etilishi istirohat bog‘larini tashkil etish va ulardan foydalanishda davlat-xususiy sheriklikning amalga oshirishda konsession bitim uchun asos hisoblanadi.
 27. Butun istirohat bog‘ini yoki uning hududida ayrim obyektlarni davlat-xususiy sheriklik shartlarida tashkil qilishda ishtirok etish istagini bildirgan xususiy sherik davlat sherigiga tegishli ariza beradi.
 28. Arizada:
 yuridik shaxslar uchun — xususiy sherikning nomi va joylashgan joyi (pochta manzili), jismoniy shaxs uchun — shaxsiy ma’lumotlar va yashash manzili;
 loyihani amalga oshirish maqsadlari;
 taxmin qilinayotgan obyekt yoki yer uchastkasi to‘g‘risida ma’lumot.
 29. Davlat-xususiy sheriklik loyihasini amalga oshirish to‘g‘risida kelib tushgan ariza davlat sherigi tomonidan tuman (shahar) hokimligi bilan birgalikda ariza tushgan kundan boshlab o‘n kun mobaynida ko‘rib chiqiladi.
 30. Ariza ko‘rib chiqilgach va tuman (shahar) hokimligining ijodiy xulosasi olingandan so‘ng davlat sherigi tanlov e’lon qiladi.
 Tanlov ushbu Nizomning 6-bobida nazarda tutilgan tartibda o‘tkaziladi.
 31. Ariza ushbu Nizomning 28-bandida nazarda tutilgan talablar buzilgan holda taqdim etilganda, hujjatlar bir ish kuni mobaynida arizachiga qaytariladi. 
 Taqdim etilgan arizada ushbu Nizomning 28-bandida nazarda tutilgan talablar buzilgan holatlar aniqlangani to‘g‘risidagi xabarnoma xususiy sherikka yozma shaklda, shu jumladan, elektron axborot tizimi orqali qonunchilikning muayyan normalarining buzilishi hamda xususiy sherik ko‘rsatib o‘tilgan buzilishlarni bartaraf etib, hujjatlarni takroran ko‘rib chiqish uchun davlat sherigiga taqdim etishi mumkin bo‘lgan muddat ko‘rsatilgan holda topshiriladi (yuboriladi).
 Xususiy sherik buzilishlarni bartaraf etib, hujjatlarni takroran ko‘rib chiqish uchun taqdim etadigan muddat yozma yoki elektron xabarnoma olingan kundan boshlab o‘n ish kunidan kam bo‘lmasligi kerak.
 Takroran taqdim etilgan hujjatlar qayta taqdim etilgan kunda qabul qilingan deb hisoblanadi. Arizani takroran ko‘rib chiqish uchun yig‘im undirilmaydi.
 32. Davlat sherigi hudud aholisining ehtiyojlaridan kelib chiqib, shu jumladan Qoraqalpog‘iston Respublikasi Vazirlar Kengashi, viloyatlar viloyatlar va Toshkent shahar hokimliklari, fuqarolarning o‘zini o‘zi boshqarish organlari, shuningdek, jismoniy va yuridik shaxslardan tushgan takliflarni o‘rganish natijalari asosida ushbu Nizomga 2-ilovaga muvofiq sxema bo‘yicha tanlov e’lon qilish orqali davlat-xususiy sheriklik loyihasini taklif etishi mumkin. 
 Davlat sherigi tuman (shahar) madaniyat bo‘limi, shuningdek, istirohat bog‘i direksiyasi bilan birgalikda tanlov boshlanishidan avval tanlovga qo‘yiladigan yer uchastkalari, bino va inshootlarni belgilaydi.
 33. Davlat sherigi tanlov boshlanishidan avval 30 kalendar kuni mobaynida tanlov savdolarini o‘tkazish to‘g‘risidagi e’lonni Madaniyat vazirligining rasmiy saytida, boshqa ommaviy axborot vositalarida, shu jumladan, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining davriy bosma nashrlarida majburiy tartibda joylashtiradi.
 34. Tanlov to‘g‘risidagi e’lon quyidagi ma’lumotlarni o‘z ichiga olishi zarur:
 davlat sherigining nomi va joylashgan joyi (pochta manzili), bog‘lanish uchun telefon raqami va elektron pochta manzili;
 obyektning nomi, joylashgan joyi, soni va tasnifi;
 davlat-xususiy sheriklik loyihasini amalga oshirish shartlari;
 davlat-xususiy sheriklikni amalga oshirish shakllari bo‘yicha talab etiladigan investitsiya va ijtimoiy majburiyatlarning minimal hajmi;
 tanlovni o‘tkazish sanasi, vaqti va joyi;
 tanlov takliflarini qabul qilishning oxirgi muddati (kun va soat ko‘rsatilgan holda).
 35. Xususiy sherik tanlovida ishtirok etish uchun davlat sherigiga quyidagi hujjatlar ilova qilingan arizani taqdim etadi:
 tanlovda ishtirok etish uchun buyurtmanoma taqdim etilgan kundan boshlab bir oy oldingi holatga ko‘ra, soliqlar, yig‘imlar, boshqa majburiy to‘lovlar va moliyaviy sanksiyalar bo‘yicha qarzdorlik yo‘qligi to‘g‘risidagi axborot;
 xususiy sherikning sof aktivlari, boshqa tashkilotning loyiha qiymatidan kamida 25 foiz miqdoridagi kafolati to‘g‘risida davlat-xususiy sheriklik loyihasini amalga oshirishning moliyaviy imkoniyatlarini tasdiqlovchi axborot;
 istirohat bog‘ini qurish bo‘yicha (rekonstruksiya qilish) xomaki loyiha taklifi;
 istirohat bog‘ini qurishning dastlabki texnik-iqtisodiy ko‘rsatkichlari;
 Tanlovda qayta tashkil etish, tugatish yoki bankrotlik bosqichida turgan yoxud mulki hibsga olingan da’vogarning ishtirok etishiga yo‘l qo‘ymaydi.
 36. Tanlov taklifi davlat-xususiy sheriklik loyihasini amalga oshirish uchun eng maqbul deb topilgan ishtirokchi tanlov g‘olibi deb e’tirof etiladi.
 Shuningdek, tanlov natijalariga ko‘ra taklifining parametrlari tanlov shartlariga mos keladigan, ammo tanlov hujjatlariga muvofiq g‘olib tomonidan taklif etilgan parametrlardan past darajada bo‘lgan zaxiradagi g‘olib ham aniqlanadi.
 Tanlov g‘olibi davlat-xususiy sheriklik to‘g‘risidagi bitimni ushbu Nizomning 40-bandida belgilangan muddatda imzolashni rad etgan yoki bosh tortgan holatlarda bitim zaxiradagi g‘olib bilan tuziladi. Zaxiradagi g‘olib bilan bitim tanlov g‘olibi bilan tuziladigan tartibga o‘xshash tartibda tuziladi.
 Tanlovning zaxiradagi g‘olibi davlat-xususiy sheriklik to‘g‘risidagi bitimni ushbu Nizomning 40-bandida belgilangan muddatda imzolashni rad etgan yoki bosh tortgan holatlarda tanlov natijalari bekor qilinadi hamda tanlov komissiyasining qarori bilan belgilangan muddatlarda tanlov takroran o‘tkaziladi.
 Tanlovni takroran o‘tkazishda dastlabki tanlov shartlari qayta ko‘rib chiqilmaydi. 
 37. Faqat bitta ishtirokchidan ariza tushgan taqdirda tanlov o‘tkazilmaydi va qaror tanlov komissiyasi tomonidan ishtirokchining arizasini va unga ilova qilingan hujjatlarni ko‘rib chiqish natijalari bo‘yicha tanlov e’lon qilingan vaqtdan boshlab 30 kunlik muddat nihoyasiga yetgach, besh ish kuni davomida qabul qilinadi. Tanlov komissiyasi xususiy sherikning taklifi quyidagilarga mos kelishidan kelib chiqqan holda ijobiy yoki salbiy qaror qabul qiladi:
 davlat-xususiy sheriklik loyihasini amalga oshirish shartlariga;
 davlat-xususiy sheriklikni amalga oshirish shakllariga qarab — zarur investitsiya va ijtimoiy majburiyatlarning minimal hajmi talablariga.
 38. Davlat sherigi tanlov komissiyasining tanlov yakunlari to‘g‘risidagi qarori qabul qilingan kunda o‘z rasmiy veb saytida axborotni joylashtirish orqali tanlov ishtirokchilarini uning natijalari haqida xabardor qilishi shart. 
 39. Tanlov ishtirokchisi qabul qilingan qarordan norozi bo‘lgan taqdirda, sudga murojaat qilish huquqiga ega.
 40. Davlat sherigi va xususiy sherik tanlov komissiyasining ijobiy qarori asosida ushbu qaror qabul qilingan kundan boshlab, o‘n ish kuni mobaynida qonun hujjatlari hamda ushbu Nizom talablariga rioya etgan holda, ijara shartnomasi yoki konsessiya bitimini tuzadi.
 Xususiy sheriklarga yer uchastkalari yer uchastkalarini ijaraga berish bo‘yicha ko‘rsatilgan muddat tugagandan so‘ng qaytarish va tuman (shahar) madaniyat bo‘limlariga biriktirilgan istirohat bog‘laridagi yer uchastkalari, bino hamda inshootlar, uskunalar hamda attraksionlarni tuman (shahar) madaniyat bo‘limlariga, mahalliy davlat hokimiyati organlari ta’sischilari bo‘lgan istirohat bog‘laridagi yer uchastkalari, bino hamda inshootlar, uskunalar hamda attraksionlarni davlat korxonalariga topshirish sharti bilan uzoq muddatli ijara huquqi asosida 49 yilgacha beriladi.
 Yer uchastkalari, bino hamda inshootlar, uskunalar hamda attraksionlar zarurat bo‘lganda, belgilangan texnik normativlarga muvofiq keyinchalik foydalanish uchun yaroqli holatga keltiriladi.
 41. Ijara shartnomasi yoki konsession bitim amalga oshirish shakliga qarab, quyidagilarni o‘z ichiga olishi darkor:
 obyekt va xususiy investitsiyalar hajmi;
 ijara shartnomasi yoki konsessiya bitimining amal qilish muddati hamda shartlari;
 istirohat bog‘ini foydalanishga topshirish va uning faoliyat ko‘rsatish muddati;
 ijara shartnomasi yoki konsessiya bitimi tomonlarining huquqlari va majburiyatlari;
 moliyalashtirish manbalari, loyihani amalga oshirish jadvallari, loyihani amalga oshirish yuzasidan texnik nazorat tartibi to‘g‘risidagi axborot;
 davlat-xususiy sheriklik loyihasini amalga oshirish darajasini monitoring qilish va baholash tartibi;
 infratuzilma obyektlari, davlat-xususiy sheriklik loyihasini amalga oshirish jarayonida ko‘rsatiladigan va (yoki) taqdim etiladigan xizmatlar sifatiga qo‘yiladigan talablar;
 xususiy sherik tomonidan o‘z majburiyatlarini bajarishi to‘g‘risidagi hisobotlarni taqdim etish tartibi va muddatlari;
 davlat sherigi va xususiy sherik o‘rtasidagi ijara shartnomasi yoki konsessiya bitimini bajarish bilan bog‘liq tavakkalchiliklarni taqsimlash tartibi hamda shartlari;
 davlat sherigi tomonidan xususiy sherikka davlat-xususiy sheriklik loyihasini amalga oshirish uchun beriladigan infratuzilma obyektlariga egalik qilish hamda ulardan foydalanish tartibi;
 istirohat bog‘i yoki uning ayrim obyektlaridan foydalanish va ularga texnik xizmat ko‘rsatish tartibi;
 istirohat bog‘i yoki uning ayrim obyektlarini loyihalashtirish, qurish, rekonstruksiya qilish, ta’mirlash hamda modernizatsiyalash tartibi hamda muddatlari;
 ijara shartnomasi yoki konsessiya bitimini bajarish jarayonida tashkil qilingan obyekt yoki boshqa mulkka nisbatan huquqni ularning amal qilish muddati tugagandan so‘ng taqsimlash tartibi;
 tomonlarning ijara shartnomasi yoki konsessiya bitimi shartlariga rioya etish yuzasidan mas’uliyati;
 ijara shartnomasi yoki konsessiya bitimiga o‘zgartirishlar va qo‘shimchalar kiritish tartibi;
 ijara shartnomasi yoki konsessiya bitimini bekor qilish tartibi, shuningdek, ijara shartnomasi yoki konsessiya bitimining muddatidan oldin bekor qilinishi natijasida kompensatsiya to‘lash va yetkazilgan zararni qoplash tartibi;
 xususiy sherikning o‘z majburiyatlarini bajarmagani yoki tegishli ravishda bajarmagani uchun sanksiyalar;
 ijara shartnomasi yoki konsessiya bitimini amalga oshirishda yuzaga keladigan tortishuvlarni hal etish tartibi.
 Ijara shartnomasi yoki konsessiya bitimi qonun hujjatlariga zid bo‘lmagan boshqa shartlarni ham o‘z ichiga olishi mumkin.
 42. Davlat sherigi ijara shartnomasi yoki konsessiya bitimini imzolashga tayyorlash uchun xususiy sherikka ijara shartnomasi yoki konsessiya bitimi loyihasining matnini taqdim etadi. 
 43. Zarurat bo‘lganda, ijara shartnomasi yoki konsessiya bitimi qoidalarini kelishish maqsadida davlat sherigi va xususiy sherik o‘rtasida muzokaralar o‘tkaziladi.
 44. Ijara shartnomasi yoki konsessiya bitimi davlat sherigi va xususiy sherik tomonidan mahalliy davlat hokimiyati organlari ishtirokida har bir tomon uchun bir nusxadan — uch nusxada imzolanadi. 
 45. Tuzilgan ijara shartnomalari yoki konsessiya bitimlarining yagona reyestri O‘zbekiston Respublikasi Madaniyat vazirligi tomonidan yuritiladi. 
 46. Ijara shartnomasi yoki konsessiya bitimi tomonlar imzolagan vaqtdan boshlab kuchga kiradi va ularga amal qilish muddati tugagunicha yoki bekor qilingunicha amal qilinadi. 
 47. Ijara shartnomasi yoki konsessiya bitimiga quyidagi hollarda o‘zgartirish va qo‘shimchalar kiritishi mumkin:
 tomonlarning roziligi bilan;
 davlat sherigi va xususiy sherikning shartnoma munosabatlari bo‘yicha qonun hujjatlariga istirohat bog‘lariga taalluqli o‘zgartirishlar kiritilishi munosabati bilan — davlat sherigining talabiga binoan;
 sud qaroriga ko‘ra.
 48. Ijara shartnomasi yoki konsessiya bitimi quyidagi hollarda bekor qilinadi:
 tomonlarning roziligi bilan;
 xususiy sherik bankrot bo‘lgan va tugatilgan holatda;
 xususiy sherik o‘z majburiyatlarini bajarmagan taqdirda — davlat sherigining talabiga binoan;
 davlat sherigi o‘z majburiyatlarini bajarmagan taqdirda — xususiy sherikning talabiga binoan.
 Ushbu bandning to‘rtinchi va beshinchi xatboshilarida nazarda tutilgan holatlarda ijara shartnomasi yoki konsessiya bitimi sud tartibida bekor qilinadi.
 49. Ijara shartnomasi yoki konsessiya bitimi ularning amal qilish muddati tugagandan so‘ng to‘xtatiladi.
 Ijara shartnomasi yoki konsessiya bitimining amal qilish muddatining tugashi tomonlarni ularni buzganlik uchun javobgarlikdan ozod qilmaydi.
 50. Faoliyat ko‘rsatayotgan istirohat bog‘lari hududidagi binolar va inshootlar qonun hujjatlarida belgilangan tartibda sotiladi va ijaraga beriladi.
 51. Istirohat bog‘lari hududidagi yer uchastkalarini xususiy sheriklarga ijaraga berish tartibi va istirohat bog‘lari hududida obyektlarni qurish uchun xorijiy xususiy sheriklarga yer uchastkalarni ajratish tartibi, shuningdek, davlat mulki obyektini istirohat bog‘i hududida xususiy sherik tomonidan rekonstruksiya qilish hamda jihozlash tartibi qonun hujjatlari bilan tartibga solinadi.
 52. Ushbu Nizom talablari buzilishida aybdor bo‘lgan shaxslar qonun hujjatlariga muvofiq javob beradi.